Document ID: 32013R0396

KOMISJONI RAKENDUSMÄÄRUS (EL) nr 396/2013,
30. aprill 2013,
millega muudetakse määrust (EL) nr 1014/2010 seoses uute sõiduautode CO2-heite seiret käsitlevate teatavate nõuetega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 8 lõike 9 esimest lõiku,
ning arvestades järgmist:
(1)
Uute sõiduautode CO2-heite seirel 2010. ja 2011. aastal saadud kogemuse põhjal muudeti määruse (EÜ) nr 443/2009 II lisa, et lihtsustada asjaomaste andmete kogumist ning näha tootjatele ette vahendid kõnealuste andmete tõhusaks kontrollimiseks.
(2)
Selleks et ühtlustada CO2-heite seiret, on asjakohane viia komisjoni 10. novembri 2010. aasta määrus (EL) nr 1014/2010 (uute sõiduautode registreerimisandmete seire ja esitamise kohta vastavalt Euroopa Parlamendi ja nõukogu määrusele (EÜ) nr 443/2009) (2) kooskõlla määruse (EÜ) nr 443/2009 II lisa muudatustega.
(3)
Seepärast tuleks määrust (EL) nr 1014/2010 vastavalt muuta.
(4)
Käesoleva määrusega ette nähtud meetmed on kooskõlas kliimamuutuste komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 1014/2010 muudetakse järgmiselt.
1)
Artikli 3 lõige 7 asendatakse järgmisega:
„7. Kui sõiduki teljed on eri laiusega, esitab liikmesriik üksikasjalikes seireandmetes parameetri „Juhttelje rööbe” või parameetri „Teise telje rööbe” all suurima teljelaiuse.”
2)
Artikkel 5 asendatakse järgmisega:
„Artikkel 5
Liikmesriikide koostatavad andmed
Üksikasjalike seireandmete koostamisel lisavad liikmesriigid järgmised andmed:
a)
sõidukite kohta, mille CO2 eriheide on alla 50 g CO2/km, esitatakse selliste sõidukite arv, mille registreerimisel ei kohaldatud määruse (EÜ) nr 443/2009 artiklis 5 sätestatud korrutustegureid;
b)
sõidukite kohta, milles on võimalik kasutada 85 % etanoolisisaldusega bensiini (E85), esitatakse sellise sõiduki CO2 eriheide, vähendamata seda 5 % võrra, nagu on selliste sõidukite puhul ette nähtud määruse (EÜ) nr 443/2009 artikliga 6;
c)
sõidukite kohta, mis on varustatud uuendusliku tehnoloogiaga, esitatakse sellise sõiduki CO2 eriheide, arvestamata määruse (EÜ) nr 443/2009 artikli 12 kohaselt heaks kiidetud uuendusliku tehnoloogia kasutamisega saavutatud CO2-heite vähenemist.
Üksikasjalikud seireandmed esitatakse käesoleva määruse II lisas sätestatud tabelis esitatud täpsusega.”
3)
Artikkel 7 asendatakse järgmisega:
„Artikkel 7
EÜ tüübikinnitussüsteemiga hõlmamata sõidukid
1. Kui sõiduautode suhtes kohaldatakse väikeseeriate siseriiklikku tüübikinnitusmenetlust kooskõlas direktiivi 2007/46/EÜ artikliga 23 või üksiksõiduki kinnitusmenetlust kooskõlas nimetatud direktiivi artikliga 24, esitavad liikmesriigid komisjonile nende territooriumil selliste menetluste alusel registreeritud sõiduautode vastavad arvud määruse (EÜ) nr 443/2009 II lisa C osa esimeses tabelis esitatud kujul.
2. Liikmesriigid võivad lõikes 1 osutatud sõidukite kohta koostada ka üksikasjalikud seireandmed; sel juhul kasutavad nad tootja nime asemel ühte järgmistest lühenditest:
a)
„AA-IVA” üksiksõiduki kinnitusmenetluse alusel kinnitatud sõidukitüüpide puhul;
b)
„AA-NSS” väikeseeriate siseriikliku tüübikinnitusmenetluse alusel kinnitatud sõidukitüüpide puhul.”
4)
Määruse (EL) nr 1014/2010 I ja II lisa asendatakse käesoleva määruse lisas oleva tekstiga.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. aprill 2013

Labels: 12
7
8
20